Source: https://jog.mandiner.hu/cikk/20150716_strasbourg_ujabb_elmarasztalas_az_evekig_huzodo_perek_miatt
Timestamp: 2020-08-11 23:55:20
Document Index: 1022913

Matched Legal Cases: ['bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'Bíróság ', 'Bíróság ']

Strasbourg: újabb elmarasztalás az évekig húzódó perek miatt | Mandiner
Egy hat évig húzódó munkaügyi perrel összefüggésben a strasbourgi Emberi Jogok Európai Bírósága csütörtökön kimondta: ismétlődő probléma, hogy a magyar igazságszolgáltatás nem képes ésszerű időn belül ítéletet hozni polgári peres ügyekben, és ezt Magyarországnak orvosolnia kell. A bíróság felhívta a figyelmet, hogy csak tavaly 24 esetben marasztalta el Magyarországot ésszerűtlenül elhúzódó ítélethozatal miatt, és 400 további ilyen ügy vár döntésre Strasbourgban.
A konkrét ügyben a munkáltatójával jogvitában álló férfinak ítélt meg 1000 euró (308 ezer forint) kártérítést és 2400 euró perköltséget a strasbourgi bíróság. Az ítélet egyelőre nem jogerős. Magyarországnak a döntés véglegessé válásától számított egy éven belül kell majd orvosolnia a túlzottan elhúzódó polgári peres eljárások problémáját.
„Bár a bíróság üdvözli a magyar kormány erőfeszítéseit, hogy rendezze a túl hosszú polgári perek ügyét, megjegyzi, hogy a probléma a hatóságok által 2011-ben elfogadott reform óta is fennáll” – írta közleményében a bíróság.
A konkrét ügyben, amelyet egy Telkiben élő panaszos indított a magyar állam ellen, a bíróság arra a megállapításra jutott, hogy az eldöntendő kérdés nem volt bonyolult, és a peres felek sem akadályozták, hátráltatták különösebben az eljárást, viszont a magyar hatóságok nem jártak el kellő szorgalommal, hogy időben lezárják az esetet. A bíróság amiatt is elmarasztalta Magyarországot, hogy nem rendelkezik olyan jogorvoslati lehetőséggel, amely a túl hosszan húzódó ügyek felgyorsítását szolgálná. A bíróság arra az álláspontra helyezkedett, hogy a telki panaszos jogainak sérelme – mind az elhúzódó per, mind a jogorvoslati lehetőség hiánya – a magyar igazságszolgáltatás strukturális problémájából ered, ami az Emberi Jogok Európai Egyezményével ellentétes gyakorlathoz vezet Magyarországon.
A bíróság hangsúlyozta, a tagállamok joga dönteni arról, hogyan hajtják végre az ilyen ítéleteket. Választhatnak aközött, hogy felgyorsítják az eljárásokat, vagy kártérítést fizetnek azoknak, akiknek a jogai ily módon sérültek. A bíróság mindazonáltal azt is világossá tette, hogy inkább az eljárások felgyorsítása volna kívánatos, a kártérítés akkor szerencsésebb, ha az eljárás már nagyon elhúzódott, és ez ellen utólag már nem lehet tenni semmit. A bíróság azt is közölte, hogy a strasbourgi döntésre váró 400 ilyen magyar ügyet egyelőre berekeszti, s kivárja, hogy Magyarország milyen módon rendezi a jelzett problémát.
MTI Strasbourgi bírák: Magyarországnak orvosolnia kell az elhúzódó polgári perek problémáját
| külföld | belföld | per | jog | Strasbourg | kártérítés | Európai Emberi Jogi Bíróság | tisztességes eljáráshoz való jog
Berecskereki 2015. július 16. 13:06
A strasbourgi Európai Emberi Jogi Bíróság ezen álláspontja teljesen összhangban van a bírók nyugdíjazásával kapcsolatos magyarországi problémával. Totyakos, szöszmötölő kiöregedett bíróktól logikus elvárás, hogy ugyanannyit teljesítsen, mint egy képzett és gyakorlott középkorú.
Berecskereki 2015. július 16. 13:09
A korral pedig úgy látszik együtt jár az időszükséglet növekedése.
Persze értem én! A strasbourgi Európai Emberi Jogi Bíróságnál is az uborkát egyenesítik.
Berecskereki | 2015. július 16. 13:11
Berecskereki 2015. július 16. 13:11
A legközelebbi majd az lesz, hogy a görögdinnyét négyszögesítik. Ebben biztos segítségükre lesz az EP is, főleg a magyarországi ellenzék zöld, DK-s, MSZP-s képviselők.